**Pastel Chinez**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pe-un canal îngust ce curge ca un şarpe cristalin

Se înşiră chioşcuri albe, cu lac luciu smălţuite.

Tot ce-i nobil, avut, mare şi puternic la Pekin

În răcoarea lor plăcută duce zile fericite.

Pe sub nalte coperişuri care-n margini s-albiesc,

Galerii cu mari lanterne şi cu sprintene coloane

Au comori de plante rare ce la umbră înfloresc

Şi-n ghirlande parfumate se revarsă pe balcoane.

Papagali verzi, roşi şi galbeni, iubitori de dezmierdări,

Prin zăbrele aurite zbor chemaţi de glasuri dalbe,

Şi pe buze rumeoare, cuib voios de sărutări,

Ei culeg zâmbiri divine, ei culeg migdale albe.

Apoi veseli, cu-a lor pradă, se pun hoţii zburători

Când pe mândre paravane de mătase diafană,

Când pe crengi, când pe bazinuri de albastru porţelan,

Unde viu se joacă-n faţă peşti cu solzii lucitori.

Ş-o momiţă strâmbătoare, sărind iute-n urma lor

De pe umerii de fildeş unui zeu grotesc de China,

Cade-n şahul de pe masă şi răstoarnă pe covor

Doi nebuni peste un rege şi un turn peste regina…

Pe canal trei poduri strimte ca trei arcuri se întind;

A lor margini cizelate în şiraguri de inele

Poartă zmei cu ochi fantastici, carii noaptea se aprind,

Şi catarge poleite, cu lungi flamuri uşurele.

Iar în fund, peste desimea de pagode azurii,

Ca un bloc de porţelan, falnic, sprinten se ridică

Un turn nalt cu şapte rânduri şi cu şapte galerii,

Unde ard în casolete flori de plantă-aromatică.

Pe un pod păşeşte-alene fiica unui mandarin,

Sub cortelul de crep galben care-l pleacă despre soare,

Ferind pieliţa-i de aur şi rotundu-i piept de crin,

Şi guriţa-i cu benghi negru ca un gândăcel pe-o floare.

Umbra ei pe faţa apei, de pe pod uşor plutind,

Cu-o mişcare voluptoasă trece lin şi se opreşte

Pe o joncă unde şede un om tânăr pescuind…

El tresare, nalţă ochii şi cu dragoste zâmbeşte.

Iar colo-n vecinătate, sus, în turn, ca un hurez,

Un bătrân, pândind cu ochiul, taina dulce o surprinde…

El desemnă-ncet tabloul pe hârtie de orez,

Şi se pare că hârtia sub peniţă-i se aprinde!